NARIADENIE RADY (ES) č. 2271/2004
z 22. decembra 2004,
ktorým sa mení a dopĺňa nariadenie (ES) č. 1255/96, ktorým sa dočasne pozastavuje uplatňovanie všeobecných ciel podľa Spoločného colného sadzobníka na niektoré priemyselné a poľnohospodárske výrobky a produkty rybolovu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 26,
so zreteľom na návrh Komisie,
keďže:
(1)
Je v záujme Spoločenstva úplne alebo čiastočne pozastaviť uplatňovanie všeobecných ciel Spoločného colného sadzobníka na určité množstvo nových výrobkov, ktoré nie sú uvedené v prílohe k nariadeniu Rady (ES) č. 1255/96 z 27. júna 1996, ktorým sa dočasne pozastavuje uplatňovanie všeobecných ciel podľa Spoločného colného sadzobníka na niektoré priemyselné a poľnohospodárske výrobky a produkty rybolovu (1).
(2)
Výrobky, v prípade ktorých nie je v záujme Spoločenstva ďalej pozastavovať uplatňovanie všeobecných ciel Spoločného colného sadzobníka, alebo pre ktoré je potrebné upraviť opis vzhľadom na technický vývoj, by mali byť stiahnuté zo zoznamu uvedeného v prílohe k uvedenému nariadeniu.
(3)
Výrobky, kvôli ktorým je treba urobiť úpravy v opise by sa mali považovať za nové výrobky.
(4)
V dôsledku toho je potrebné zmeniť a doplniť nariadenie (ES) č. 1255/96.
(5)
Toto nariadenie sa má uplatňovať od 1. januára 2005, malo by bezodkladne nadobudnúť účinnosť,
PRIJALA TOTO NARIADENIE:
Článok 1
Príloha nariadenia (ES) č. 1255/96 sa týmto mení a dopĺňa takto:
1.
vkladajú sa výrobky uvedené v prílohe I k tomuto nariadeniu;
2.
vypúšťajú sa výrobky, ktorých kódy sú uvedené v prílohe II k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2004